Kelajakni ko‘ra olish – biznesda katta qurol

|
Kelajakni ko‘ra olish – biznesda katta qurol
|
bet | 2/4 | Sana | 16.05.2024 | Hajmi | 1,13 Mb. | | #237417 |
Bog'liq Ahmadjonov Furqat boshqaruv tamoyillari 3- mustaqil ishKelajakni ko‘ra olish – biznesda katta qurol
Li Gon Xi yirik biznesmenlarga xos ravishda kelajakni taxmin qila olar va qisman uni o‘z tashabbuslari bilan yaratardi ham. 1974 yilda u yarimo‘tkazgichlar ishlab chiqaruvchi Korea Semiconductors kompaniyasini sotib olganida, otasi – Samsung'ning o‘sha vaqtdagi rahbari bu xaridni pulni havoga sovurish deb hisoblagan va o‘g‘liga yarimo‘tkazgichlar emas, tekstil sanoati va tegirmon biznesiga pul tikishni maslahat bergan.
Ammo Li Gon Xi aynan yarimo‘tkazgichlar Samsung'ning kelgusidagi lokomotiviga aylanadi deb taxmin qilgan. «Qachongacha chet el texnologiyalariga to‘la qaram davlat bo‘lib qolaveramiz? Texnologik mustamlaka holatidan qutulish uchun qo‘limizdan kelgan hamma ishni qilishimiz kerak», – deya javob bergan u.
2003 yilda Li Gon Xi kompaniya kineskop televizorlar ishlab chiqarishni to‘xtatishini va bundan buyon televizorlarning faqat eng yangi – suyuq kristalli turi bilan shug‘ullanishini ma'lum qilgan. Vaholanki o‘sha vaqtda Samsung'ning barcha sotuvlari va daromadlarining chorak qismidan ko‘prog‘i aynan kineskop televizorlar hissasiga to‘g‘ri kelardi. Li bu turdagi televizorlar XX asr mahsuloti bo‘lib qolishini nazarda tutgan. Aftidan, AQSh do‘konlarida sotilmay chang bosib turgan televizorlar doimiy ravishda Samsung rahbarining xayolini band qilib kelgan.
Natijada, 2006 yilga kelib Samsung Electronics televizorlar bo‘yicha jahon bozoridagi eng asosiy raqobatchisi – Yaponiyaning Sony konglomeratidan o‘zib ketadi. Amerika bozorlarida ham endi Samsung brendidagi televizorlar xaridorgir mahsulotga aylana boshlaydi.
Izsiz ketmagan Yaponiya va AQShdagi ta'lim
Li Gon Xi otasi Li Byon Chxol bilan
Li Gon Xi 1942 yil 9 yanvarda Koreya janubi-g‘arbidagi Tegu shahrida tug‘ilgan. Oilaning moddiy ahvolini yomon deb bo‘lmasdi; Gon Xi tug‘ilishidan 4 yil oldin otasi Li Byon Chxol Samsung'ga asos solgan. Oilada 8 farzand, jumladan 3 o‘g‘il voyaga yetgan, Gon Xi kenja o‘g‘il bo‘lishiga qaramay, otasi merosining katta qismi unga nasib qilgan.
Kichik Li muayyan muddat koreys maktabida o‘qigach, otasi uni Yaponiyaga o‘qishga yuboradi. U bakalavr darajasini Yaponiyada, magistr darajasini esa AQShdagi Jorj Vashington universitetida oladi. So‘ng Samsung tuzilmasidagi korxonalarda ishlay boshlaydi.
1987 yilda, Li Byon Chxol vafotidan ikki hafta o‘tib, 45 yoshli Gon Xi Samsung boshqaruvini o‘z qo‘liga oladi. Shundan keyin o‘tgan 33 yil ichida konglomerat kapitali hajmi 348 barobarga o‘sdi, sof foydasi ham yuzlab karraga ko‘paydi.
Albatta, 1980 yillardagi Samsung'ni hech bir muvaffaqiyatga erishmagan deb bo‘lmaydi; o‘sha yillarda ham kompaniya mahalliy bozor o‘lchovlari bo‘yicha yirik xolding darajasida edi, ammo baribir «dengiz»dagi emas, «hovuzdagi asosiy baliqlardan biri» bo‘lib qolayotgandi. Biroq 2014 yilga kelib – Li Gon Xi yurak xurujini boshdan kechirib, kasalxonaga yotqizilgan va kompaniya boshqaruvini o‘g‘liga topshirgan vaqtda, Samsung yetti qit'aga dong‘i ketgan gigant texno-imperiyaga aylangandi. Ayni paytda koreys biznes-guruhlari ichidagi eng yirigi ham Samsung bo‘lib qolmoqda.
Ma'lumotlarga qaraganda, Li Gon Xi yangi texnologiyalar yaratishga pul tikish haqida 1970 yillardanoq gapira boshlagan. U AQSh va Yaponiyadagi bir qator ishlab chiqarish korxonalari bilan tanishganidan keyin shunday fikrga kelgan, bu esa tadbirkor otaning farzandini o‘qishga yuborishda adashmaganini ko‘rsatadi.
|
| |